בארבי (מועדון)

בארבי הוא מועדון להופעות רוק בתל אביב. נחשב אחד ממועדוני הופעות הרוק הגדולים והידועים בישראל.

על המועדון 
את המועדון הקימו שאול ואריאלה מזרחי ב־1994, והם קראו לו על שם הפאב שבסרט "החיים על פי אגפא". בשנים הראשונות הופיעו במועדון בעיקר אמנים בתחילת דרכם, ובהמשך הוא הפך לביתם של אמנים ישראלים מפורסמים. כך, למשל, משנת 2005 קיים בו שלום חנוך אחת לחודשיים את מופע הרוק "חיות לילה". אהוד בנאי נהג להופיע במקום ללא פרסום מוקדם כהרכב פיקטיבי שנקרא "פרפרי הבטון".

בשנת 1998 עבר המועדון ממשכנו ברחוב יונה הנביא לאכסניה גדולה יותר בדרך שלמה בעיר, ובשנת 2001 עבר למשכנו הנוכחי ברחוב קיבוץ גלויות (פינת רחוב הרצל). סניף נוסף של הבארבי, באזור התעשייה של כפר סבא, פעל בשנים 2003–2010. המועדון צפוי לעבור לנמל יפו בתחילת 2024 .

במרוצת השנים הופיעו במועדון אמנים ידועים רבים מחו"ל ובהם אנתרקס, סטיבן מלקמוס, סטיריקון, רג'ינה ספקטור, מתיסיהו, מייק פאטון, מרק לאנגן, קייס צ'ויס, קרן אן, בלונד רדהד, גראנדדי, בהמות, סבטון, Paradise Lost, Draconian, אפיקה, Hooverphonic, Die Toten Hosen, Symphony x, haken, פרדי גיבס, טיילר, דה קריאייטור ו־Apoptygma Berzerk.

המועדון נוהג לקיים הופעות חגיגיות לציון יציאתם לאור של אלבומים קלאסיים, ביניהם בין השאר "ירמי קפלן והפרחים" (ירמי קפלן) ו"משוחח עם כיסא" (ג'ירפות).

בארבי רקורדס 
בתחילת המאה ה-21, עם התבססותם של המועדונים, הוקם הלייבל בארבי רקורדס, שבו יצאו לאור אלבומי הופעות מהמועדון ואלבומי אולפן של אומנים שונים. האלבום הראשון שיצא בלייבל היה הופעתו של עמיר לב במועדון שבתל אביב. בין האלבומים שיצאו בלייבל היו אלבומי הבכורה של עופר שריקי, תומר ממיה, בוטן מתוק בקרקס, בית הבובות, יהושע ואבי עברי, וכן "מנסה ספר" של אריאל הורוביץ, "אוטוביוגרפיה" של כנסיית השכל ו"מנועים קדימה" של אלג'יר.

קישורים חיצוניים

הערות שוליים 

ישראל: מועדוני ג'אז ומוזיקה קלה
רוק ישראלי
תל אביב-יפו: מוזיקה
תל אביב-יפו: מועדוני לילה
רחוב הרצל (תל אביב)
אבו כביר